A női labdarúgó-világbajnokságon 2003-ban szerepeltek először, ahol azonban három vereséggel, egy rúgott és tizenöt kapott góllal a csoportmérkőzéseket követően kiestek, az összesítésben pedig a 16., utolsó helyen végeztek. A következő, 2007-es tornára szintén kvalifikálták magukat. A rendezvény borzalmasan kezdődött a számukra: a címvédő Németország elleni mérkőzésen megsemmisítő, 11–0-s vereséget szenvedtek, ami a világbajnokságok legnagyobb arányú győzelme és legtöbb gólt hozó mérkőzés, valamint Argentína történetének legnagyobb arányú veresége is egyben. A további két találkozójukon is vereséget szenvdtek, Japán ellen 1–0, Anglia ellen pedig 6–1 arányban. A tornát ezúttal is a 16. helyen zárták.